Percy Ernst Schramm () a fost un istoric german al simbolurilor și ritualurilor politice medievale. Cercetările sale s-au axat în principal pe ideologia statului medieval, cu accent pe modalitatea în care cei care au condus Sfântul Imperiu Roman din evul mediu și-au reprezentat autoritatea prin imagini și rituri. Opera sa este considerată drept crucială și în ceea ce privește istoria artei și teoria politică și demonstrează importanța simbolurilor, ceremoniei liturgice, a gesticii și imaginilor ca surse critice pentru istoria politică. O lungă perioadă de timp, între 1929 și 1963, a fost profesor la Universitatea din Göttingen. De asemenea, Schramm este cunoscut și ca diaristul oficial al armatei germane în timpul celui de al Doilea Război Mondial și ca martor cheie în Procesele de la Nürnberg.